הרב **גדליהו אקסלרוד** (נולד בה' באלול תש"א, 28 באוגוסט 1941) הוא רב קהילת חב"ד בעיר חיפה ומחבר ספרי הלכה. בעבר כיהן כאב בית דין חיפה.

ביוגרפיה
--------

נולד ברמת גן לחיה שרה ולרב משה אקסלרוד, רב העיירות בליוב וז'לובין סורא'ז ולאחר שעלה ארצה רב קהילת חב"ד ברמת גן. למד בישיבת פוניבז', בישיבת תומכי תמימים בלוד ובישיבת אור ישראל בפתח תקווה. לאחר פטירתו של אביו בשנת תש"כ מינהו הרבי מלובביץ' לרב קהילת חב"ד ברמת גן. היה חבר לשכת הרבנות בעיר ורב בית הכנסת "סוכת שלום" שהקים אביו בעיר על שם רבי שלום דובער שניאורסון. בסיון תשכ"ג התחתן עם ציפורה לבית כהן.

בשנת תשמ"א עבר לחיפה והתמנה לדיין בבית הדין הרבני במקום, ובהמשך לאב בית דין. ואת מקומו ברמת גן החליף הרב שלום דב ליפשיץ. הוא הוסמך לרבנות על ידי הרב שלמה יוסף זוין.

דעותיו ופעילותו הציבורית
------------------------

היה חבר בתנועת ארץ ישראל שלנו והמטה העולמי להצלת העם והארץ. בשנת 2013 פרש ממנו בעקבות תמיכת הארגון במפלגת הבית היהודי. הוא נמנה עם רבני הזרם המשיחיסטי בחב"ד.

בשנת תש"ע פרסם מכתב לחסידי חב"ד שבו קרא לא להשתתף בכינוס שארגן הרב זמרוני ציק, כיוון שלטענתו התברר לו כי ציק אוכל בצומות ומתנהג בתחומים נוספים בניגוד לשולחן ערוך, ולדבריו בהשקפתו יש אפיקורסות. עוד כתב שראוי להטיל עליו חרם ונידוי.

בשנת תשע"ב הוחלט במשרד לשירותי דת שלא לאפשר בחלק מבתי הקברות קבורה חינם אלא רק 'קבורת קומות'. הרב אקסלרוד התנגד להחלטה ופרסם חוברת בנושא.

בקיץ תשע"ו יצא נגד הסכם של חסידות חב"ד עם צה"ל המסדיר את מעמדם של תלמידי ישיבות חב"ד ומאפשר להם לצאת לשנת לימודים ב־מרכז חב"ד העולמי – 770 בתמורה לכך שחלקם יתגייסו לאחר מכן לשירות מקוצר. הוא טען כי מדובר ב"כסף שלמונים שניתן לאותם ראשי ישיבות" ואמר שיש להעביר תלמידים בישיבות שחתמו על ההסכם לישיבות אחרות.

כינה את הגיורים של בית הדין של הרב דרוקמן "גיורים מזויפים", מפני שלדעתו נעשו ללא קבלת מצוות. משנת תשע"ח הוא מפרסם בקביעות שיעורים בספר התניא.

באדר א' תשפ"ב בעקבות פגישת ראש הממשלה נפתלי בנט עם נציגי הרפורמים, הוא תקף את סמכותו וטען שלכיפה שלו אין דין של כיסוי ראש, ואסור להתפלל ולא לעלות לתורה ולא להיכנס לבית כנסת.

משפחתו
------

לרב אקסלרוד שישה בנים

* הרב משה, שליח חב"ד בעתלית
* הרב שאול, משפיע בישיבת חב"ד בגבעת אולגה, חדרה
* הרב יצחק אהרן, ראש 'ישיבה קטנה - הבוכרים - כפר חב"ד' (חתן הרב יהושע מונדשיין)
* הרב דב, שליח חב"ד בצ'רקאסי, אוקראינה
* הרב בנימין, מפעילי בית ליובאוויטש בפריז
* הרב שלמה ידידיה בני ברק (חתן הרב שלמה רוזנברג מייסד ומנהל ישיבת חב"ד בבני ברק)

ספריו
-----

* שו"ת מגדל צופים, 9 כרכים, חיפה תשנ"ב-תשע"ח
* מגדל צופים על התורה, חיפה תשס"ה

לקריאה נוספת
------------

* חיים גפן, "הפקדתי שומרים", עיתון עונג שבת של יום ליום, כ"ז באדר תשפ"א מס' 1713 עמ' 11–15

קישורים חיצוניים
----------------

* מגדל צופים חלק א', חלק ב', חלק ג', חלק ד', חלק ה', חלק ו', חלק ז', חלק ח' באתר היברו בוקס
* שיעור תניא ומחשבת ישראל הרב גדליהו אקסלרוד ביוטיוב
* תשובות מהרבי מלובביץ' אודות הרב אקסלרוד
* העולם הוא שלנו ראיון בעלון 'הסיפור שלי' JEM
* גדליהו בן משה אקסלרוד (1941-), דף שער בספרייה הלאומית

הערות שוליים
------------

1. ↑  מגזין עונג שבת של יום ליום מס' 1713 עמ' 14
2. ↑  הרב אקסלרוד במכתב חריף: "להטיל נידוי על מר זמרוני ציק" אתר col ו' שבט תש"ע.
3. ↑  בעיקר בערים ירושלים, תל אביב וחיפה.
4. ↑  הרב אקסלרוד: "קבורה באמבטיות? קבורה חילונית" באתר כיכר השבת.
5. ↑  החוברת נגד קבורה בקומות
6. ↑  דיין בחב"ד מאשים: "רבנים קיבלו שלמונים" באתר כיכר השבת.
7. ↑  מלחמה בפלג המשיחי: רב בכיר קורא להחרים את הישיבה בצפת חרדים 10 י' אדר תשע"ז.
8. ↑  זקן רבני חב"ד נגד 'הציונות הדתית' ודייניה "עורכים גיורים מזויפים", באתר בחדרי חרדים
9. ↑  חנני ברייטקופף, ‏הרב לבנט: על פי הלכה אין לכיפה שלך דין של כיסוי ראש, באתר כיכר השבת, 1 במרץ 2022

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007463560105171
* LCCN: nr95037304
* VIAF: 46655699
* WorldCat: lccn-nr95037304

 |